Nhar is-Sibt 14 ta' April 2012 filgħaxija saret ċelebrazzjoni fil-KonKatidral ta' San Ġwann, il-Belt Valletta fl-okkażjoni tas-seba' anniversarju tal-elezzjoni tal-Papa Benedittu XVI. Fil-messaġġ tiegħu waqt l-okkażjoni, l-Arċisqof Pawlu Cremona saħaq fuq l-istedina li l-Papa kemm-il darba għamel lill-insara biex inkabbru l-ħbiberija personali ma' Ġesu u napprofondixxu l-fidi tagħna permezz tat-tagħlim u tal-katekeżi. "Ejjew nagħmlu minn kollox biex kull wieħed minna – fil-ħajja personali, fir-responsabiltajiet differenti li għandna, fil-kuntatti li jkollna ma' tant persuni differenti – iżomm din il-ħbiberija ma' Ġesu' bħala d-dawl li tmexxih." Aktar tard fid-diskors tiegħu l-Arċisqof tkellem fuq l-imġieba u l-atteġġjamenti tal-membri tal-ewwel komunita Nisranija u kif din għandha sservi ta' bażi għall-insara llum: "Huwa ċar li l-membri tal-ewwel komunita' Nisranija għarfu d-doveri li kellhom lejn xulxin. Kienu jwieżnu lil xulxin. Kienu jaqsmu l-ħajja tagħhom flimkien. Nistgħu norbtu din ir-riflessjoni ma' wieħed mid-diskorsi reċenti li għamel il-Papa." Fl-aħħar tal-messaġġ l-Arċisqof talab għall-Papa Benedittu biex il-Mulej ikompli jagħtih id-dawl u d-dehen fil-qadi tal-missjoni tiegħu.
Anniversarju tal-Elezzjoni tal-Papa